Нұржан Сейілбеков

Латынға көшу — заман талабы 

Орталық коммуникациялар қызметінің облыстық филиалында өткен кезекті баспасөз мәслихатында Елбасы Нұрсұлтан Назарбаевтың “Болашаққа бағдар: рухани жаңғыру” атты мақаласындағы міндеттердің М.Қозыбаев атындағы Солтүстік Қазақстан мемлекеттік университетінде қалай орындалып жатқандығы туралы әңгіме өрбіді.
 Университеттің проректоры, профессор Орхан Сойлемез мемлекеттік тілдің латын әліпбиіне ауысуын қолдайды. Өйткені, бұл қазіргі заманғы қажеттіліктен туындап отыр. Мәселен, білім беру мекемелерінде оқушылар ағылшын тілін оқып, латын әрпін меңгеруде. Демек, бұл үрдіс ешбір қиындық тудырмайды. 
 Түркі халқының латын әліпбиіне көшу мәселесі өткен ғасырдың жиырмасыншы жылдарында талқыланған болатын. Бірқатар түркітілдес елдер жазудың бұл түріне ауысуға нақты шешім қабылдады. Отызыншы жылдары Қазақстанда латын әліпбиін қолданған. Алайда, кеңестік кезеңде кириллицаға қайта оралды. Латын жазуына ауысу бізге түркітілдес елдермен жақындасуға көмектеседі. Өйткені, бұл – мәдени сәйкестік. Сондай-ақ, бұл қадам дүниежүзілік қауымдастыққа бірігуге жол ашпақ. Мысалы, оған бүгінде латын әліпбиін қолданатын Англия, Германия, Франция елдері дәлел, – деді Орхан Сойлемез. 
Отанға деген сүйіспеншілікті қалыптастыру – бағдарламалық мақаладағы міндеттердің бірі. Университеттің тарих, экономика және құқық факультетінің деканы, тарих ғылымдарының кандидаты Зәуре Қартова жастар өздерінің туған жерінің тарихын білуі керек деді. Осы тұрғыда жоғары оқу орнында тарихи жерлерге саяхат, тақырыптық концерттер, байқаулар өткізу жоспарланған. Үстіміздегі жылы университеттің археологиялық экспедициясы тындырымды жұмыстар атқаруда. Бүгінде студенттер осы экспедицияның аясында өңіріміздегі Ботай қонысы және Ақ Ирий ескі қалашығы сияқты белгілі тұрақтарды зерттеуде. 
Жақында университеттің докторлары мен профессорлары “100 жаңа есім” жобасына қатысу үшін ғылымның жарқын өкілдері мен үздік жастарын іріктеді. Нәтижесінде өңірдің “100 жаңа есіміне” – бес, республикалық тізімге үш үміткер таңдалды. 

